[{"text_idx": "#000001", "text": "Ddiwedd Medi cynhaliwyd dau Weithdy Cyfansoddi Ca\u0302n ar Zoom ar gyfer plant a phobl ifanc ardal Y Bala efo Osian Williams a Branwen Haf Williams (Candelas Siddi, Blodau Papur). Yn y bore bu Lili, Lia a Sara yn cyfansoddi ca\u0302n amdanynt eu hunain sef \u201cLILI, LIA, SARA\u201d ac yn y pnawn, cyfansoddodd Aiesha, Nel, Efa, Alys, Lewys, Gwion a Malena ga\u0302n o\u2019r enw \u201cBWRLWM TAWELWCH\u201d. Y cam nesa\u2019 oedd i bawb dderbyn trac cefndir o\u2019r diwn a chopi o\u2019r geiriau gan Osian; iddynt dapio\u2019u hunain yn canu ar Voice Notes ar eu ffo\u0302n tra\u2019n chwarae\u2019r miwsig ar eu cyfrifiadur, a\u2019i anfon ato. Yna, gosododd Osian y lleisiau ar ffurf orffenedig o\u2019r trac...a dyma i chi\u2019r canlyniadau...\nLlongyfarchiadau i bawb am greu caneuon mor arbennig."}, {"text_idx": "#000003", "text": "Mewn partneriaeth a\u0302 Chymraeg i Blant, mae Hunaniaith wedi bod yn cynnal gweithdai er mwyn arfogi gweithwyr a darparwyr gweithgareddau blynyddoedd cynnar i ddarbwyllo rhieni, y byddant yn cwrdd yn eu gwaith, o fanteision cyflwyno\u2019r Gymraeg o\u2019r cychwyn cyntaf."}, {"text_idx": "#000004", "text": "Perthyn 2 elfen i\u2019r gweithdy:"}, {"text_idx": "#000005", "text": "\u2022 Ymarfer trafod delweddau ystrydebol a chyfoes perthnasol i\u2019r Gymraeg dan arweiniad swyddogion Hunaniaith\n\u2022 Cyflwyniad gan reolydd rhaglen Cymraeg i Blant am fanteision magu plant gyda\u2019r Gymraeg ac yn amlieithog, ynghyd a\u0302 dulliau o sut i\u2019w weithredu"}, {"text_idx": "#000006", "text": "Weithiau bydd cyflwyniad ychwanegol megis gan Uwch Swyddog Chwarae a Datblygiad Cyngor Gwynedd / Dechrau\u2019n Deg ar ddatblygiad plant a chaffael iaith yn gyffredinol: gwybodaeth a gafwyd yn ddefnyddiol gan fynychwyr, ac a blethai\u2019n hawdd gyda\u2019r negeseuon am allu plant i gaffael y Gymraeg gydag ieithoedd eraill."}, {"text_idx": "#000007", "text": "Yn ddi-os mae mynychwyr y gweithdai wedi datgan lefel uchel o foddhad a pharodrwydd i addasu eu gwasanaeth i adlewyrchu negeseuon a gawsant yn y gweithdai."}, {"text_idx": "#000008", "text": "Ers rhai blynyddoedd mae Hunaniaith wedi bod yn trefnu gweithgareddau sirol ar gyfer teuluoedd yn ystod gwyliau hanner tymor. Enghraifft o hyn ydy Chwedlau Chwefror lle rhannwyd hanes y 2 ddraig gan Gwyn Edwards yng Nghraflwyn. Yna mi fuodd Leisa Mererid yn ein harwain i fyd y Tylwyth Teg ym Mhantperthog ac yn adrodd chwedl Bendigeidfran yn Harlech. Meirion MacIntyre Huws fu\u2019n adrodd stori Rhys a Meinir yng Nghlynnogfawr; a dangoswyd y ffilm Eldra, y sipsi Cymraeg, yn Sinema\u2019r Llusern Hud yn Nhywyn. Yn ogystal a\u0302 chlywed stori \u2018roedd cyfle i\u2019r plant a\u2019u hoedolion greu celfyddyd ...megis cerdd, darlun, pennau dreigiau a chlustiau tylwyth teg... a chael lot o hwyl!"}, {"text_idx": "#000009", "text": "Enghraifft arall ydy Y Goeden Ioga dan arweiniad Leisa Mererid, a addasodd ei llyfr o\u2019r un teitl i gynnwys symudiadau ioga mewn stori\u2019n ymwneud a\u0302 gwahanol greaduriaid y goedwig. Darparodd Hunaniaith bypedau llaw gogoneddus o\u2019r creaduriaid yma er mwyn cyfoethogi\u2019r profiad i deuluoedd ym Mangor, Blaenau Ffestiniog, Llanberis, Nefyn, Y Groeslon a\u2019r Parc, ynghyd a\u0302 lluniau i\u2019w lliwio yn ar ddiwedd y sesiwn."}, {"text_idx": "#000011", "text": "Gweithdai Crefft a Chelf i Blant"}, {"text_idx": "#000012", "text": "Dangosodd ymarferiad Gweithredu\u2019n Lleol yn Abersoch a Thywyn fod gweithgareddau i blant oddi allan i oriau ysgol yn Gymraeg yn brin. Mewn ymateb comisiynwyd cyfres o weithdai celf a chrefft yn y ddwy gymuned. Arweiniodd Elan Rhys weithdai celf a Bethan Roberts, Oriel Pwlldefaid, Pwllheli sesiynau crefft yn Nhywyn ac Abersoch fel ei gilydd."}, {"text_idx": "#000013", "text": "Ymwelodd Elan ac Ysgol Pen y Bryn, Tywyn yn wythnosol i arwain 6 sesiwn i blant oedran 8+. Canolbwyntia pob sesiwn ar gyfrwng a thechneg wahanol i ddehongli Tir a Mo\u0302r fel thema\u0302u. Defnyddiwyd y thema\u0302u i ddysgu enwau Cymraeg ar goed a phlanhigion i\u2019r plant. Erbyn diwedd y cyfnod llwyfannwyd arddangosfa o waith yr holl blant a ymunodd a\u2019r gweithdai"}, {"text_idx": "#000014", "text": "Arweiniodd Bethan y sesiynau crefft ar o\u0302l oriau\u2019r ysgol i blant yn Abersoch i blant y pentref a hefyd cymunedau Llanengan, Llangian, Llanbedrog a Mynytho. Cafwyd sesiynau crefft ar gyfryngau a thechnegau amrywiol gan gynnwys paentio crochenwaith, gwaith mose\u0301c, creu gemwaith a phaentio gwydr. Cofrestrodd 18 o blant i fynychu\u2019r sesiwn gyntaf. Yn sgil eu poblogrwydd cynyddodd hynny i 24 o blant erbyn diwedd y tymor."}, {"text_idx": "#000015", "text": "Deuai mwyafrif y plant y ddwy ardal o aelwydydd lle na siaredir y Gymraeg ond roedd pob un yn drwyadl ddwyieithog oherwydd cyfrwng iaith ysgolion cynradd Gwynedd. Gosododd cynsail ieithyddol hwyliog a chadarn yn y Gymraeg yn y ddau brosiect ac fe welwyd y plant yn defnyddio\u2019r iaith ymysg ei gilydd heb oruchwyliaeth nac anogaeth. Defnyddiwyd y ddau brosiect i rannu negeseuon positif am fod yn artistiaid amlieithog."}, {"text_idx": "#000019", "text": "Dan arweiniad Ffion Dafis cynhaliwyd sesiynau er mwyn dod a\u0302 phobl ifanc a phobl hy\u0302n ynghyd i drafod elfennau oesol glaslencyndod."}, {"text_idx": "#000020", "text": "Wrth ymweld a\u0302 chartref preswyl Cefn Rhodyn, Dolgellau adnabu 14 oedolyn a\u0302 chanddynt diddordeb i rannu eu stori\u0308au. Yna, yn Ysgol Bro Idris, arweiniwyd 6 o ddisgyblion Blwyddyn 11 i drafodaethau am henaint a\u2019r henoed. Yn dilyn hyn, daeth y ddwy garfan ynghyd am sgwrs dros baned a chacen yng Nghefn Rodyn. Cafwyd bore diddan gyda phawb yn barod eu cyfraniad. I gloi bu \u201cdi-bri\u0302ff\u201d wedi i\u2019r bobl ifanc ddychwelyd i\u2019r ysgol, a gofynnwyd am adborth gan y cartref."}, {"text_idx": "#000021", "text": "Bu ymateb cadarnhaol i\u2019r profiad o du\u2019r henoed, staff y cartref, a\u2019r bobl ifanc; gyda dyhead i barhau a\u0302\u2019r cyswllt. Derbyniwyd cais i rannu gwybodaeth ac adnoddau gan Gydlynydd Pontio\u2019r Cenedlaethau: Uned Llesiant Cyngor Gwynedd er mwyn gallu efelychu\u2019r profiad gyda myfyrwyr Grw\u0302p Llandrillo Menai."}, {"text_idx": "#000023", "text": "Mae Hunaniaith yn cynnal gweithgareddau i godi ymwybyddiaeth pobl ifanc o bwysigrwydd y Gymraeg fel sgil ar gyfer gwaith a gyrfa. Wrth gydweithio a\u0302 Sgiliaith, Grw\u0302p Llandrillo Menai a\u2019r Coleg Cymraeg Cenedlaethol bu modd i Hunaniaith ymgysylltu a\u0302 50 o fyfyrwyr 16+ a oedd yn astudio\u2019r Diwydiannau Creadigol, i drafod manteision y Gymraeg o fewn y sector."}, {"text_idx": "#000024", "text": "Yn dilyn bore o archwilio gwerthoedd personol a chenedlaethol gan ddefnyddio Cardiau Gwerthoedd Meee, bu dosbarthiadau meistr gyda Ffion Dafis, Fflur Medi, Meilir Rhys Williams, Lisa Je\u0302n, Dic Ben, Anna Fon, Manon Awst, Mari Gwent, Mirain Fflur; a Cliff & Manon o Rownd a Rownd, i rannu eu profiadau am sut mae gallu siarad Cymraeg wedi bod o fudd iddynt yn eu gyrfa- \u201cY ffaith ydi fy mod i, trwy allu siarad dwy iaith, wedi gallu manteisio i\u2019r eithaf ar ddwywaith gymaint o gyfleoedd,\u201d meddai Tudur Owen, a fu\u2019n rhannu ei brofiadau yntau gyda\u2019r myfyrwyr."}, {"text_idx": "#000025", "text": "Cafwyd ymateb cadarnhaol dros ben i\u2019r dydd gyda\u2019r myfyrwyr a\u2019r cyfranwyr ill dau wedi mwynhau ac yn gweld budd i\u2019r diwrnod."}, {"text_idx": "#000026", "text": "\u201cMae gan siarad Cymraeg fwy o fanteision nag on wedi sylweddoli.\u201d, \u201cRhoddodd y siaradwyr wybodaeth bwysig i ni ac a helpodd fi i feddwl am yr hyn dwi eisiau ei wneud.\u201d, \u201cMae bod yn ddwyieithog yn gallu fy helpu i gael gwaith.\u201d"}, {"text_idx": "#000028", "text": "Mewn ymgynghoriad a\u0302 thrigolion Dolgellau mynegwyd dyhead i\u2019r Gymraeg fod yn fwy gweladwy ymysg siopau a busnesau\u2019r dref. O ganlyniad, lansiwyd ymgyrch i godi ymwybyddiaeth o fanteision y Gymraeg mewn busnes ar ffurf prosiect Mathemateg, gyda disgyblion uwchradd Ysgol Bro Idris yn rhannu Holiadur Asesiad Iaith ymysg y busnesau lleol. Wedi iddynt gasglu a dehongl\u2019r data, penderfynwyd a oedd y busnes yn deilwng o sdicer Y \u00a3 Gymraeg i\u2019w osod yn eu ffenestr \u2013 fel dangosydd eu bod yn gallu darparu gwasanaeth Cymraeg, bod y Gymraeg yn weledol a / neu bod agweddau cadarnhaol ac awydd i ddysgu a defnyddio\u2019r Gymraeg."}, {"text_idx": "#000029", "text": "Cynigwyd gwasanaeth cyfieithu syml gan ddisgyblion ar sail yr ymatebion yn ogystal, fel dilyniant. Lansiwyd yr ymgyrch gan Liz Saville-Roberts a bu iddo ysgogi newid ffafriol. Gweithredwyd y prosiect yn Nhywyn yn ddiweddarach gan ddilyn yr un fformat."}, {"text_idx": "#000030", "text": "Cydweithio a\u0302 busnesau i godi ymwybyddiaeth o\u2019r Gymraeg a Chymreictod yn nhrefi Gwynedd"}, {"text_idx": "#000031", "text": "Pob blwyddyn bydd Hunaniaith yn codi ymwybyddiaeth busnesau Gwynedd o\u2019r Gymraeg a\u2019r etifeddiaeth Gymreig, drwy fanteisio ar ddigwyddiadau a dathliadau neilltuol i Gymru."}, {"text_idx": "#000033", "text": "Drwy gydweithio a\u0302 Grw\u0302p Busnes Dolgellau, Pare\u0302d Dewi Sant Pwllheli, Caru Port a Chyngor Tref Tywyn, trefnwyd cystadlaethau addurno ffenestri siopau poblogaidd ym mhob un o\u2019r trefi, i ddathlu gwyliau\u2019r ddau sant unigryw Gymreig. Bellach, mae\u2019r cystadleuaethau yn rhan annatod o raglenni blynyddol y partneriaid yn y cymunedau ac yn cael eu croesawu gan fusnesau fel cyfle i ychwanegu lliw a difyrrwch i strydoedd siopa\u2019r trefni, yn ystod cyfnod tawel y gaeaf."}, {"text_idx": "#000035", "text": "Mae Hunaniaith yn manteisio ar y cyfleoedd yma i drafod manteision defnyddio\u2019r Gymraeg mewn busnes, ac i gynnig cyngor a chyfleoedd i fusnesau ehangu eu gwasanaeth Cymraeg"}, {"text_idx": "#000037", "text": "Mae\u2019n arfer gan dimau Hunaniaith a Chymraeg i Oedolion y Gogledd Orllewin gwrdd i adnabod ffyrdd o gefnogi gwaith ei gilydd. Gwelwyd bod teithiau cerdded i ddysgwyr yn gyfwng da i roi\u2019r cyfle i ddysgwyr ymarfer eu sgiliau iaith a chymhathu i gymunedau Cymraeg. Rhoddwyd dimensiwn ychwanegol i\u2019r gwaith drwy gydweithio a\u0302 busnes awyr agored o Ddyffryn Ogwen; Anelu \u2013 Aim Higher a oedd yn awyddus i ehangu eu darpariaeth drwy\u2019r Gymraeg."}, {"text_idx": "#000038", "text": "Yn ystod haf a hydref 2019 trefnwyd 5 taith ar wahanol rannau o Lwybr Llechi Eryri sef teithiau a gynigai her gymedrol i gerddwyr a chyfle i\u2019r arweinydd ddehongli\u2019r hanes a\u2019r tirwedd lleol. Cafwyd cyfle i siaradwyr hyderus sgwrsio a\u0302 dysgwyr; a chafodd y dysgwyr gyfle i ddysgu a deall mwy am dreftadaeth gyfoethog cymunedau\u2019r chwareli llechi."}, {"text_idx": "#000039", "text": "Mwynhaodd y dysgwyr bob un o\u2019r teithiau a nodwyd ganddynt bod cyfnod estynedig o sgwrsio yn y Gymraeg, gyda digon o gyfleoedd i newid y sgwrs a\u2019r sgwrsiwr wedi bod yn hwb i\u2019w dysgu."}, {"text_idx": "#000040", "text": "Peilotwyd cynllun arall ym mro Penllyn ar y cyd gyda Teithiau Dro Bach ar gyfer 3 taith gerdded i ddysgwyr yng nghyffiniau\u2019r Bala, gyda\u2019r nod o weld menter breifat yn datblygu i gynnig gweithgareddau cynaladwy i ddysgwyr."}, {"text_idx": "#000041", "text": "Yn ogystal a\u0302\u2019r teithiau yn yr ucheldiroedd trefnodd Hunaniaith deithiau cerdded llawr-gwlad mwy cymedrol ar y cyd gyda thiwtor-drefnydd Dysgu Cymraeg Dwyfor. Arweiniwyd y teithiau gan wirfoddolwyr a chafwyd 2 daith ar y Lo\u0302n Goed a thaith ar lannau Afon Dwyfor yn nhymor yr eirlysiau, ddechrau 2020. Hefyd, bu taith hyfryd ynghanol Y Goedwig Geltaidd ym Meirionnydd, dan arweiniad Catrin Roberts."}, {"text_idx": "#000042", "text": "Dyma fideo am ein gwaith efo Anelu:"}, {"text_idx": "#000043", "text": "Swyddi Gwirfoddol Rydym ni eich angen chi! Mae Hunaniaith (Menter Iaith Gwynedd) yn newid! Mae Cyngor Gwynedd wedi cymeradwyo i\u2019r fenter fod yn endid newydd fydd yn sefyll ar ei draed ei hun.\nI hwyluso\u2019r symudiad o\u2019r cyngor rydym yn chwilio am unigolion, 8 i gyd i fod yn aelodau o Grw\u0302p Arweiniol.\nWedi symud i Wynedd? Symud i Wynedd, Dysgu Cymraeg a Phrofiadau Dysgwyr\nDarllena ein e-lyfr Cyflwyniad i Iaith a Diwylliant Gwynedd er mwyn dysgu mwy am yr iaith Gymraeg a\u2019i lle ym mywyd pob dydd trigolion y sir \u2010 ym myd addysg, yn y gwaith ac yn y gymuned:"}, {"text_idx": "#000044", "text": "Rydym ni eich angen chi! Mae Hunaniaith (Menter Iaith Gwynedd) yn newid! Mae Cyngor Gwynedd wedi cymeradwyo i\u2019r fenter fod yn endid newydd fydd yn sefyll ar ei draed ei hun."}, {"text_idx": "#000045", "text": "I hwyluso\u2019r symudiad o\u2019r cyngor rydym yn chwilio am unigolion, 8 i gyd i fod yn aelodau o Grw\u0302p Arweiniol."}, {"text_idx": "#000047", "text": "Darllena ein e-lyfr Cyflwyniad i Iaith a Diwylliant Gwynedd er mwyn dysgu mwy am yr iaith Gymraeg a\u2019i lle ym mywyd pob dydd trigolion y sir \u2010 ym myd addysg, yn y gwaith ac yn y gymuned:"}, {"text_idx": "#000048", "text": "Hyrwyddo\u2019r Iaith Gymraeg yng Ngwynedd a gweithio gydag unigolion, grwpiau, sefydliadau a chymunedau."}]